## Zakon o izmjenama i dopunama Zakona o bankama i štedionicama

### NN 90/1996 (25.10.1996.), Zakon o izmjenama i dopunama Zakona o bankama i štedionicama

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O BANKAMA I ŠTEDIONICAMA**

Proglašavam Zakon o izmjenama i dopunama Zakona o bankama i štedionicama,
koji je Zastupnički dom Sabora Republike Hrvatske donio na sjednici 18.
listopada 1996.

Broj: 01-96-1772/1
Zagreb, 23. listopada 1996.

Predsjednik
Republike Hrvatske
**dr. Franjo Tuđman,** v. r.

## ---

## **ZAKON**

### **O IZMJENAMA I DOPUNAMA ZAKONA O BANKAMA I ŠTEDIONICAMA**

Članak 1.

U Zakonu o bankama i štedionicama ("Narodne novine", br. 94/93.) u članku
3. stavak 2. mijenja se i glasi:

"Pored poslova iz stavka 1. ovoga članka banka može obavljati i ove
poslove:

1. čuvanje vrijednosti i vrijednosnih papira za račun drugih osoba,

2. kupnja potraživanja i prava na potraživanje iz poslova isporuke roba
i usluga."

Stavak 4. briše se.

Članak 2.

U članku 5. iza riječi: "osobe" dodaju se riječi: "uz uvjete iz ovog
Zakona".

Članak 3.

U članku 6. stavak 2. briše se.

Članak 4.

U članku 7. stavku 2. iza riječi: "osnivača" dodaju se riječi: "i uz
odgovornost banke osnivača za sve obveze koje nastanu u Republici Hrvatskoj
u svezi sa radom podružnice".

Stavak 3. mijenja se i glasi:

"Inozemna banka - osnivač podružnice dužna je uložiti u podružnicu sredstva
za poslovanje podružnice koja u svakom trenutku moraju iznositi najmanje
9.000.000 kuna."

Iza stavka 3. dodaje se novi stavak 4. koji glasi:

"Za potrebe ovoga Zakona sredstva iz stavka 3. ovoga članka smatraju
se jamstvenim kapitalom podružnice."

Dosadašnji stavci 4., 5. i 6. postaju stavci 5., 6. i 7.

Članak 5.

Članak 9. mijenja se i glasi:

"Temeljni kapital banke koja se osniva ne može u novčanom obliku iznositi
manje od 18.000.000 kuna."

Članak 6.

U članku 10. stavku 2. točka 1. mijenja se i glasi:

"1. da za osnivanje banke raspolažu potrebnim sredstvima i kapitalom".

U stavku 3. točki 1. iza riječi: "statut banke" dodaju se riječi: "odnosno
društveni ugovor".

Iza točke 4. dodaje se nova točka 5. koja glasi:

"5. imena svih članova uprave i nadzornog odbora".

Točka 5. postaje točka 6.

Točka 6. briše se.

Članak 7.

U članku 11. stavku 2. točka 5. mijenja se i glasi:

"5. podatak o visini sredstava iz članka 7. stavak 3. ovoga Zakona".

Točka 9. briše se.

Članak 8.

Iza članka 11. dodaje se članak 11a. koji glasi:

"Članak 11a.

"Kada se po ovom Zakonu traži uzajamnost smatra se da je osnivač dokazao
da postoji uzajamnost ako ga Narodna banka Hrvatske ne pozove da podnese
dokaz o postojanju uzajamnosti.

U slučaju sumnje postojanje uzajamnosti na zahtjev Narodne banke Hrvatske
utvrđuje Ministarstvo pravosuđa."

Članak 9.

U članku 12. stavku 1. riječi: "članka 10. i 11." zamjenjuju se riječima:
"članka 10., 11., i 11a."

Članak 10.

U članku 13. stavak 1. mijenja se i glasi:

"Narodna banka Hrvatske može oduzeti odobrenje za rad banke, odnosno
podružnice inozemne banke u sljedećim slučajevima:

1. ako banka odnosno podružnica inozemne banke ne započne sa radom u
roku od 6 mjeseci od dana primitka odobrenja za rad,

2. ako banka, odnosno podružnica inozemne banke ne obavlja djelatnost
dulje od godinu dana,

3. ako je odobrenje za rad banke odnosno podružnice inozemne banke dano
na temelju neistinitih podataka,

4. ako banka odnosno podružnica inozemne banke obavlja bankovne poslove
za koje nema odobrenja,

5. ako banka, odnosno podružnica inozemne banke unatoč upozorenju Narodne
banke Hrvatske u svom radu postupa suprotno zakonskim i drugim propisima
te mjerama Narodne banke Hrvatske."

Članak 11.

Članak 15. mijenja se i glasi:

"Banka je dužna bez odgađanja obavijestiti Narodnu banku Hrvatske:

1. o svakoj promjeni tvrtke i statuta, odnosno društvenog ugovora,

2. o namjeri odobravanja i o odobravanju velikog i najvećeg mogućeg
kredita, odnosno kredita iz članka 15a. ovoga Zakona,

3. o svakom dioničaru, odnosno imatelju poslovnog udjela za kojeg sazna
da ima više od 10% dionica, odnosno poslovnih udjela sa pravom glasa u
skupštini banke,

4. o svakoj promjeni u vlastitom kapitalu kao i o svakom preuzimanju
i ustupanju, odnosno promjeni visine udjela u trgovačkom društvu,

5. o namjeri odobravanja i o odobrenim kreditima osobama iz članka 22.
i 23. ovoga Zakona,

6. o namjeri osnivanja, promjene sjedišta i zatvaranja predstavništva
i podružnice u zemlji i inozemstvu,

7. o promjeni sjedišta banke,

8. o namjeri započinjanja obavljanja novih poslova u smislu članka 3.
stavka 3. ovoga Zakona,

9. o namjeri prestanka i o prestanku obavljanja određenih poslova iz
članka 3. stavka 1. točka 1-6 ovoga Zakona,

10. o svakoj promjeni članova uprave i nadzornog odbora banke,

11. o odluci skupštine banke o prestanku rada banke."

Članak 12.

Iza članka 15. dodaje se članak 15a. koji glasi:

"Članak 15a.

Banke moraju Narodnoj banci Hrvatske do 15. siječnja, 15. travnja, 15.
srpnja i 15. listopada dostaviti obavijest o dužnicima čije zaduženje kod
njih u bilo kom trenutku za vrijeme tri kalendarska mjeseca prije datuma
prijave premašuje iznos kojeg odredi Narodna banka Hrvatske.

Ako se utvrdi da je pojedini dužnik zadužen kod više banaka u iznosu
navedenom u stavku 1. ovoga članka, Narodna banka Hrvatske će o tome obavijestiti
sve banke. Obavijest sadržava samo podatke o ukupnom zaduženju pojedinog
dužnika i broju banaka kod kojih je zadužen.

Uvjete i postupak za provedbu odredaba ovoga članka propisuje Narodna
banka Hrvatske."

Članak 13.

Iza članka 17. dodaje se članak 17a, koji glasi:

"Članak 17a.

Banka je dužna zatražiti prethodnu suglasnost Narodne banke Hrvatske
za pravni posao kojim preuzima, odnosno ustupa udjel u drugoj banci ili
drugom trgovačkom društvu u iznosu većem od 10% svog jamstvenog kapitala.

Pravni posao koji je banka obavila bez suglasnosti iz stavka 1. ovoga
članka je ništav."

Članak 14.

U članku 20. stavak 1. mijenja se i glasi:

"Jamstveni kapital sastoji se od temeljnog kapitala i dopunskog kapitala
koji ne može biti veći od visine iznosa temeljnog kapitala."

Članak 15.

Članak 22. mijenja se i glasi:

"Banka može dioničaru, odnosno imatelju poslovnih udjela koji raspolaže
sa više od 5% dionica, odnosno poslovnih udjela banke koje daju pravo glasa
u skupštini banke plasirati sredstva samo na temelju jednoglasne odluke
uprave banke uz prethodnu suglasnost nadzornog odbora banke, ako ta sredstva
ne premašuju iznos od 5% jamstvenog kapitala banke.

Ukupni iznos plasiranih sredstava dioničarima odnosno imateljima poslovnih
udjela banke iz stavka 1. ovoga članka ne smije premašiti iznos od 30%
jamstvenog kapitala banke.

Ograničenja iz stavka 1. i 2. ovoga članka odnose se i na trgovačko
društvo u kojem dioničar, odnosno imatelj poslovnog udjela iz stavka 1.
ovoga članka ima većinsko sudjelovanje, a ako je taj dioničar, odnosno
imatelj poslovnog udjela također trgovačko društvo, onda i na osobe koje
u njemu imaju većinsko sudjelovanje.

Ako se u slučaju iz stavka 1. i 3. ovoga članka radi o odobrenju kredita,
u odluci o odobrenju kredita mora se naznačiti visina kamatne stope i način
otplate kredita.

U slučaju da se kredit odobri protivno odredbama stavka 1., 2. i 3.
ovoga članka, obveze vraćanja cijelog iznosa odobrenog kredita dospijevaju
odmah."

Članak 16.

Članak 32. mijenja se i glasi:

"Za imenovanje predsjednika i članova uprave banke potrebna je prethodna
suglasnost Narodne banke Hrvatske.

Prigodom davanja suglasnosti iz stavka 1. ovoga članka, Narodna banka
Hrvatske će prvenstveno voditi računa o stručnoj osposobljenosti i uspješnosti
u dosadašnjem radu osoba za koje se traži suglasnost.

Pod stručnom osposobljenošću smatra se odgovarajuća visoka stručna sprema,
poznavanje bankovnog poslovanja te iskustvo na rukovodećim poslovima u
banci ili drugim financijskim poslovima.

Osoba predložena za imenovanje za predsjednika uprave banke mora Narodnoj
banci Hrvatske osobno prikazati svoje viđenje razvoja banke te način ostvarivanja
predviđene politike banke."

Članak 17.

U članku 43. iza stavka 2. dodaje se stavak 3. koji glasi:

"Podaci o štednim ulozima i depozitima te poslovanju preko tekućih računa
i žiro računa građana poslovna su tajna banke i priopćavaju se pod uvjetima
iz stavka 1. i 2. ovoga članka, osim ako u drugim zakonima nije drukčije
određeno."

Članak 18.

Članak 47. mijenja se i glasi:

"Temeljni kapital štedionice koja se osniva ne može u novcu iznositi
manje od 3.600.000 kuna."

Članak 19.

U članku 48. stavku 1. riječi: "u domaćoj valuti" brišu se.

Iza stavka 3. dodaje se stavak 4. koji glasi:

"Na poslovanje štedionica na odgovarajući se način primjenjuju odredbe
članka 61. stavka 2. Zakona o osnovama deviznog sustava, deviznog poslovanja
i prometu zlata ("Narodne novine", br. 91A/93.)."

Članak 20.

Članak 56. mijenja se i glasi:

"Prekršaj čini banka, odnosno štedionica:

1. ako obavlja zabranjene poslove a iz članka 4. ovoga Zakona,

2. ako obavlja poslove suprotno odobrenju za rad banke, odnosno štedionice
(članak 12. stavak 3. i članak 48. stavak 1.),

3. ako ne dostavlja obavijesti Narodnoj banci Hrvatske (članak 15. i
15a.),

4. ako preuzima, odnosno ustupa udjele u drugoj banci ili drugom trgovačkom
društvu suprotno odredbi članka 17a. ovoga Zakona,

5. ako se ne pridržava odredaba o velikom, odnosno najvećem mogućem
kreditu (članak 21.),

6. ako se ne pridržava odredaba o plasiranju sredstava dioničarima,
odnosno imateljima poslovnih udjela (članak 22.),

7. ako se ne pridržava odredaba o ograničenju ulaganja (članak 24.),

8. ako donese odluku o rasporedu dobiti za vrijeme trajanja mjera iz
članka 25. ovoga Zakona,

9. ako ne formira posebne rezerve za osiguranje od potencijalnih gubitaka
(članak 27.),

10. ako ne održava vlastitu solventnost i likvidnost (članak 28.),

11. ako ne osigura štedne uloge (članak 29.),

12. ako ne objavi kamatne stope i opće uvjete poslovanja (članak 30.),

13. ako ne sazove nadzorni odbor banke na traženje Narodne banke Hrvatske
(članak 40.),

Za prekršaj iz stavka 1. ovoga članka kaznit će se banka, odnosno štedionica
novčanom kaznom u iznosu od 50.000 do 250.000 kuna.

Za prekršaj iz stavka 1. ovoga članka, predsjednik i članovi uprave
banke, odnosno štedionice koji su prema aktima banke, odnosno štedionice
odgovorni za počinjeni prekršaj i odgovorna osoba kaznit će se novčanom
kaznom u iznosu od 10.000 do 50.000 kuna.

Uz novčanu kaznu osobama iz stavka 3. ovoga članka za prekršaj iz stavka
1. točka 1., 2., 4., 5., 6., 7., 8., 9., 10. i 13. ovoga članka izriče
se zaštitna mjera zabrane obavljanja istih dužnosti u banci odnosno štedionici
za vrijeme od dvije godine."

Članak 21.

U članku 58. stavku 2. riječi: "u domaćoj valuti izraženu protuvrijednost
od 5.000.000 DEM" zamjenjuju se riječima: "18.000.00 kuna".

Članak 22.

Stupanjem na snagu ovoga Zakona prestaje važiti Uredba o izmjeni Zakona
o bankama i štedionicama ("Narodne novine", broj 24/96.).

Članak 23.

Banke i štedionice dužne su uskladiti svoje poslovanje s uvjetima poslovanja
propisanim člankom 15. ovoga Zakona najkasnije u roku od godinu dana od
stupanja ovoga Zakona na snagu.

Članak 24.

Ovlašćuje se Odbor za zakonodavstvo Zastupničkog doma Sabora Republike
Hrvatske da utvrdi i izda pročišćeni tekst Zakona o bankama i štedionicama.

Članak 25.

Ovaj Zakon stupa na snagu osmoga dana od dana objave u "Narodnim novinama".

Klasa: 450-02/93-01/03
Zagreb, 18. listopada 1996.

ZASTUPNIČKI DOM

SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 90/1996-1586